ผู้ประกอบการเกรดบีแห่ขอกู้9เมนูเอสเอ็มอีแบงก์
เอสเอ็มอีแบงก์เผยผู้ประกอบการเกรดบีแห่ยื่นกู้ 3,000 ล้านบาท คาดช่วยลูกค้าได้ 1 หมื่นราย
8 ต.ค. 2557

เอสเอ็มอีแบงก์เผยผู้ประกอบการเกรดบีแห่ยื่นกู้ 3,000 ล้านบาท คาดช่วยลูกค้าได้ 1 หมื่นราย 
นางสาลินี วังตาล ประธานกรรมการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) กล่าวถึงความคืบหน้าในการช่วยเอสเอ็มอีที่ขาดสภาพคล่องผ่านโครงการ “สินเชื่อ 9 เมนู คืนความสุข SMEs” ว่า จากการเดินสายครบทุกภาค โดยเฉพาะในจังหวัดใหญ่ๆ พบว่ามีลูกค้าทยอยมาขอสินเชื่อ 9 เมนูอย่างต่อเนื่อง โดยตั้งแต่วันที่ 9 ก.ย. จนถึงขณะนี้มีการยื่นขอสินเชื่อเข้ามาแล้วประมาณ 3,000 ล้านบาท เฉลี่ยขอกู้รายละ 12 ล้านบาท 
นอกจากนี้ ธนาคารจะปรับขั้นตอนการขออนุมัติการปล่อยสินเชื่อให้เร็วขึ้น และมีการให้บริการที่สำนักงานใหญ่และเปิดให้ยื่นคำขอกู้ในวันเสาร์ได้ด้วย 
ทั้งนี้ ธนาคารตั้งเป้าการปล่อยสินเชื่อโครงการนี้ 1.9 หมื่นล้านบาท ภายในสิ้นปี 2558 โดยคาดว่าจะช่วยลูกค้ารายเล็กที่อยู่จำนวนมากได้ 1 หมื่นราย และจากความต้องการที่ยื่นเข้ามาจำนวนมาก ทำให้คาดว่าจะปิดโครงการได้ตามเป้าที่ตั้งไว้เร็วกว่าที่กำหนด
“ต้องยอมรับว่าโครงการนี้ตอบสนองความต้องการของเอสเอ็มอีได้ค่อนข้างดี เพราะลูกค้าส่วนใหญ่ที่มาขอยื่นกู้เป็นลูกค้าเกรดบีที่กู้จากแบงก์พาณิชย์ไม่ได้แล้ว เนื่องจากวงเงินกู้เต็ม ฉะนั้นธนาคารของรัฐต้องเข้าไปช่วยตรงนี้ เพราะเป็นสิ่งที่รัฐบาลคาดหวังให้ธนาคารเข้าไปมีส่วนสนับสนุน แต่ขั้นตอนการทำงานธนาคารต้องมีวิธีการคัดกรองพอสมควร ขณะเดียวกันก็ต้องเร่งพิจารณาให้อนุมัติสินเชื่อให้เร็วขึ้น โดยไม่ทิ้งความรอบคอบและรัดกุมในการปล่อยกู้” นางสาลินี กล่าว
ด้าน นายอัษฎางค์ เชี่ยวธาดา กรรมการเอสเอ็มอีแบงก์ ในฐานะประธานคณะกรรมการสรรหากรรมการผู้จัดการเอสเอ็มอีแบงก์ กล่าวว่า ที่ประชุมคณะกรรมการสรรหาเห็นชอบขยายเวลาเปิดรับสมัครผู้สนใจเข้ารับการคัดสรรไปจนถึงวันที่ 31 ต.ค.นี้ เนื่องจากการปิดรับสมัครเมื่อวันที่ 12 ก.ย.ที่ผ่านมา มีผู้สมัครเพียง 2 ราย คือ นายสุพจน์ อาวาส ผู้ช่วยผู้อำนวยการธนาคารออมสิน และนายขจรศักดิ์ เจียรธนากุล อดีตผู้ช่วยผู้จัดการทั่วไป บริษัทบริหารสินทรัพย์รัตนสิน